CELEX: 32015R0943
Language: sk
Date: 2015-06-18 00:00:00
Title: Vykonávacie nariadenie Komisie (EÚ) 2015/943 z 18. júna 2015 o núdzových opatreniach, ktorými sa pozastavuje dovoz sušenej fazule z Nigérie, a o zmene prílohy I k nariadeniu (ES) č. 669/2009 (Text s významom pre EHP)

19.6.2015   
            
            
               SK
            
            
               Úradný vestník Európskej únie
            
            
               L 154/8
            
         VYKONÁVACIE NARIADENIE KOMISIE (EÚ) 2015/943
   z 18. júna 2015
   o núdzových opatreniach, ktorými sa pozastavuje dovoz sušenej fazule z Nigérie, a o zmene prílohy I k nariadeniu (ES) č. 669/2009
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (1), a najmä na jeho článok 53 ods. 1,
   so zreteľom na nariadenie Európskeho parlamentu a Rady (ES) č. 882/2004 z 29. apríla 2004 o úradných kontrolách uskutočňovaných s cieľom zabezpečiť overenie dodržiavania potravinového a krmivového práva a predpisov o zdraví zvierat a o starostlivosti o zvieratá (2), a najmä na jeho článok 15 ods. 5,
   keďže:
   
               (1)
            
            
               V nariadení (ES) č. 178/2002 sa stanovujú všeobecné zásady, ktoré sa vzťahujú na potraviny vo všeobecnosti, a najmä na bezpečnosť potravín, a to na úrovni Únie a na vnútroštátnej úrovni. Stanovujú sa v ňom mimoriadne opatrenia, ktoré má Komisia prijať, ak existuje dôkaz, že potraviny dovezené z tretej krajiny pravdepodobne predstavujú závažné riziko pre ľudské zdravie.
            
         
               (2)
            
            
               V nariadení Komisie (ES) č. 669/2009 (3) sa stanovuje zvýšená miera úradných kontrol pri dovoze určitých krmív a potravín neživočíšneho pôvodu uvedených v prílohe I k uvedenému nariadeniu. V súvislosti so sušenou fazuľou z Nigérie je takáto zvýšená miera stanovená od 1. júla 2013, pokiaľ ide o prítomnosť rezíduí pesticídov.
            
         
               (3)
            
            
               Výsledky úradných kontrol vykonaných členskými štátmi v rámci nariadenia (ES) č. 669/2009 v súvislosti so sušenou fazuľou z Nigérie poukazujú na pretrvávajúce časté prípady nedodržania požiadaviek potravinového práva, pokiaľ ide o rezíduá pesticídov. Po viac ako jednom roku zvýšenej frekvencie kontrol na hraniciach Únie nebolo zaznamenané žiadne zlepšenie situácie.
            
         
               (4)
            
            
               Od januára 2013 bolo v rámci systému rýchleho varovania pre potraviny a krmivá v súvislosti so sušenou fazuľou pochádzajúcou z Nigérie vydaných viac ako 50 oznámení, pričom takmer všetky z nich informovali o prítomnosti nepovolenej účinnej látky dichlórvos na úrovniach, ktoré výrazne prevyšovali akútnu referenčnú dávku predbežne stanovenú Európskym úradom pre bezpečnosť potravín.
            
         
               (5)
            
            
               Tieto výsledky svedčia o tom, že dovoz týchto potravín predstavuje závažné riziko pre ľudské zdravie a že takéto riziko nemožno uspokojivo zvládnuť prostredníctvom opatrení prijatých dotknutými členskými štátmi. Preto je vhodné pozastaviť dovoz sušenej fazule z Nigérie do Únie, až kým nigérijské orgány neposkytnú dostatočné záruky, že zaviedli primeraný systém úradných kontrol na zabezpečenie toho, aby dotknuté výrobky spĺňali príslušné požiadavky potravinového práva.
            
         
               (6)
            
            
               V dôsledku tohto pozastavenia by sa nemala vyžadovať zvýšená miera úradných kontrol pri dovoze sušenej fazule z Nigérie. Nariadenie (ES) č. 669/2009 by sa preto malo zodpovedajúcim spôsobom zmeniť.
            
         
               (7)
            
            
               S cieľom umožniť Nigérii dostatok času na poskytnutie spätnej väzby a na zváženie vhodných opatrení riadenia rizík by sa pozastavenie dovozu sušenej fazule malo uplatňovať do 30. júna 2016.
            
         
               (8)
            
            
               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO NARIADENIE:
   Článok 1
   Toto nariadenie sa uplatňuje na všetku sušenú fazuľu pochádzajúcu z Nigérie zaradenú pod číselným znakom KN 0713 39 00.
   Článok 2
   Dovoz potravín uvedených v článku 1 do Únie sa zakazuje.
   Článok 3
   Všetky výdavky spojené s uplatňovaním tohto nariadenia hradí príjemca alebo jeho obchodný zástupca.
   Článok 4
   V prílohe I k nariadeniu (ES) č. 669/2009 sa vypúšťa tento údaj:
   
      
                  „Sušená fazuľa
                  
                     
                        (Potraviny)
                     
                  
               
               
                  0713 39 00
               
               
                   
               
               
                  
                     Nigéria (NG)
                  
               
               
                  rezíduá pesticídov (2)
               
               
                  50“
               
            
   Článok 5
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   Uplatňuje sa do 30. júna 2016.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 18. júna 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. ES L 31, 1.2.2002, s. 1.
   
      (2)  Ú. v. EÚ L 165, 30.4.2004, s. 1.
   
      (3)  Nariadenie Komisie (ES) č. 669/2009 z 24. júla 2009, ktorým sa vykonáva nariadenie Európskeho parlamentu a Rady (ES) č. 882/2004, pokiaľ ide o zvýšenú mieru úradných kontrol pri dovoze určitých krmív a potravín neživočíšneho pôvodu, a ktorým sa mení a dopĺňa rozhodnutie 2006/504/ES (Ú. v. EÚ L 194, 25.7.2009, s. 11).